Þingræður haldnar á Alþingi Íslendinga



Virðulegi forseti. Efni þessa frv. er afar einfalt. Það fjallar í stuttu máli um að fella niður úr lögum um verslun ríkisins með áfengi, tóbak og lyf einkasöluákvæði að því er varðar eldspýtur og vindlingapappír. Um það var ítarlega fjallað í framsögu fyrir þessu máli hvers konar tímaskekkja það væri að enn væri hér í lögum ákvæði um einkasölu ríkisins á eldspýtum. Að því er varðar hina síðari vörutegundina, vindlingapappír, þá mun nú afar lítið flutt inn af henni og viðskiptin með þá vörutegund mjög lítil. T.d. hygg ég að það hafi komið fram í viðræðum n. við forstjóra Áfengis- og tóbaksverslunar ríkisins að í fyrra hafi ekkert verið flutt inn af vindlingapappír. En það er auðvitað eins og hver önnur tímaskekkja að hér sé einokun á eldspýtum. Nefndin ræddi þetta frv. á tveimur fundum og kom forstjóri Áfengis- og tóbaksverslunar ríkisins, Jón Kjartansson. á fund n. og veitti upplýsingar. Það varð niðurstaða n. að mæla með að þetta frv. verði samþykkt. Einstakir nm. áskilja sér þó rétt til að flytja og fylgja brtt. Stefán Benediktsson sat fundi n. og er samþykkur þessu áliti. Einn nm. Egill Jónsson var fjarstaddur við afgreiðslu málsins, en hv. þm. Ragnar Arnalds hefur þann fyrirvara um afstöðu sína og fylgi við þetta frv. að samþykkt frv. hafi ekki í för með sér tekjutap fyrir ríkissjóð. Virðulegi forseti. Annars leggur n. til að þetta frv. verði samþykkt.



Virðulegi forseti. Hér er að sönnu ekkert stórmál á ferðinni og skiptir sennilega ekki miklu hvoru megin hryggjar eldspýtur og vindlingapappír liggja, en eins og fram kemur á nál. hv. fjh.- og viðskn. Ed. skrifa ég undir nál. með fyrirvara og vil nú gera grein fyrir þessum fyrirvara. Ég sé í sjálfu sér enga ástæðu til þess að ríkið hafi einkarétt á sölu á eldspýtum og vindlingapappír. Hvað eldspýturnar varðar mun upprunaleg ástæða fyrir þeirri einkasölu hafa verið sú að tryggja með því móti að landið væri aldrei eldfæralaust og mun sú ástæða ekki vera lengur gild. Hins vegar kom það fram á fundum fjh.- og viðskn. að að óbreyttu mun þetta frv. þýða rúmlega 10 millj. kr. tekjutap á ári fyrir ríkissjóð og er það orða sannast að eitthvað þarft gætum við örugglega gert við þær 10 millj. Fram komu hugmyndir um að þessum fjármunum mætti ná inn með tollum eða á annan máta, en um það hafa engar upplýsingar komið fram enn sem komið er. Eins og ég sagði í upphafi máls míns tel ég að ekki skipti mjög miklu máli hvernig farið er með sölu á eldspýtum og vindlingapappír, en ég sé samt ekki ástæðu til að skerða tekjustofna ríkisins án þess að eitthvað komi á móti og mun ég því ekki greiða atkv. með samþykkt þessa máls.



Virðulegi forseti. Ég mæli fyrir frv. til laga á þskj. 539 um sölu á jörðinni Víðinesi í Beruneshreppi, Suður-Múlasýslu. Frv. er svohljóðandi: „1. gr.: Ríkisstj. er heimilt að selja Gunnari Guðmundssyni, Lindarbrekku, eyðijörðina Víðines í Beruneshreppi, Suður-Múlasýslu. Við söluna skal fylgt ákvæðum 3.–5. málsgr. 38. gr. jarðalaga nr. 65 31. maí 1976, sbr. lög nr. 90 30. maí 1984. 2. gr.: Lög þessi öðlast þegar gildi.“ Um frv. segir svo í grg., með leyfi forseta: „Frv. þetta er flutt að beiðni Gunnars Guðmundssonar, bónda á Lindarbrekku í Beruneshreppi. Jörðin Víðines hefur verið í eyði frá árinu 1944 og eru engin mannvirki á jörðinni. Síðustu áratugi hefur Gunnar haft jörðina á leigu, en Lindarbrekka er nýbýli úr landi Berufjarðar og Eyjólfsstaða. Jörðin Lindarbrekka er lítil og búskaparskilyrði þar erfið. Hafa afnot af landi Víðiness því bætt úr brýnni þörf bóndans á Lindarbrekku fyrir aukið land og er það ósk hans að fá jörðina Víðines keypta og tryggja þannig afnot Lindarbrekku af þessu landi. Hreppsnefnd Beruneshrepps og jarðanefnd Suður-Múlasýslu hafa mælt með því að jörðin verði seld Gunnari Guðmundssyni og fylgja meðmæli nefndanna með frv. þessu sem fskj.“ Við þessa grg. hef ég í rauninni litlu að bæta öðru en því að á Lindarbrekku er rekinn góður búskapur og þar eru nú að verða kynslóðaskipti, eins og kemur fram í jákvæðri umsögn hreppsnefndar Beruneshrepps sem fylgir frv. sem fskj. Einnig fylgir frv. umsögn jarðanefndar Suður-Múlasýslu sem mælir með þessari sölu. Við flm. þessa frv. teljum eðlilegt að ábúendur á Lindarbrekku fái full umráð yfir eyðijörðinni Víðinesi með sölu jarðarinnar. Ég legg til að að lokinni þessari umr. verði frv. vísað til landbn.